
ACORD 116/2007, DE 25 D’ABRIL DE 2007, DEL PLE DEL CONSELL DE L’AUDIOVISUAL DE CATALUNYA

Expedient núm. 7/2007-S  TELEVISIÓ DE CATALUNYA, SA. Incoació expedient sancionador 

Antecedents

1. L’Àrea de continguts del Consell de l’Audiovisual de Catalunya va informar que TELEVISIÓ DE CATALUNYA, SA, havia emès per TV3, el dia 12 de març de 2007 a les 17:11, a les 17:50, a les 21:33 i a les 21:59 hores, un espot de l’entitat Transports Metropolitans de Barcelona en relació amb la campanya institucional anomenada Bus (Accessibilitat i Guia).

2. Segons les dades de què disposava aquest Consell, TELEVISIÓ DE CATALUNYA, SA no comptava amb la preceptiva autorització prèvia del Consell de l’Audiovisual de Catalunya a que fa referència l’apartat  3 de l’article 109 de la Llei 22/2005, de 29 de desembre, de la Comunicació Audiovisual de Catalunya (en endavant LCA); autorització que va ser atorgada per Acord de la comissió de continguts d’aquest Consell, de 13 de març de 2007, és a dir, amb posterioritat a l’emissió de l’espot.

3. Mitjançant l’Acord 23/20076, de 16 de febrer, i de conformitat amb el que disposa l’article 34.2 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer, aquest Consell va decidir obrir un període d’informació prèvia a fi de donar audiència a l’operador TELEVISIÓ DE CATALUNYA, SA, com a part interessada, per tal que  en el termini màxim de cinc dies a comptar des del dia següent a la recepció de la notificació d’aquest Acord, formulés les  manifestacions que considerés oportunes.
4. El 17 d’abril de 2007 ha tingut entrada en aquest Consell (registre entrada 718/2007) un escrit que signa el senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, en el qual s’afirma, entre d’altres, que l’anunci es va emetre amb anterioritat a l’obtenció de l’autorització prèvia atès que ja havia estat objecte d’una autorització provisional per part d’aquest Consell; que Transports Metropolitans de Barcelona no és ni pot tenir la consideració d’administració pública i, per tant, la publicitat que vulgui emetre no està subjecta a l’autorització prèvia legalment prevista; i que no correspon als operadors sinó als organismes de l’Administració sol·licitar l’autorització.

En el mateix escrit, l’interessat acaba sol·licitant l’arxiu de l’expedient sancionador. 
Fonaments 

1. El Títol VI, capítol V secció segona de la LCA regula les que anomena com «altres formes de publicitat». En concret, l’apartat 1 de l’article 109, disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.

D’altra banda, l’apartat 3 del mateix article estableix que la publicitat institucional  en el mitjans audiovisuals resta subjecta a l’autorització prèvia del Consell de l’Audiovisual de Catalunya a l’efecte de verificar el compliment dels requisits de la publicitat institucional.

2. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, la LCA, disposa a l’apartat 2 de l’article 107 que el Consell de l’Audiovisual de Catalunya ha de vetllar perquè la diversificació de formes de publicitat no posi en perill l’aplicació del règim jurídic general al qual resten sotmeses. 

A banda d’això, la mateixa norma legal atribueix a aquest Consell l’exercici de la potestat sancionadora, d’acord amb el règim d’infraccions i sancions que la mateixa Llei estableix. En aquest sentit, la lletra e de l’article 133 tipifica com a infracció greu «l’incompliment de les obligacions que en matèria de publicitat, patrocini i televenda corresponen als prestadors de serveis de comunicació audiovisual d’acord amb el que estableix aquesta llei [...]»

Al·lega l’interessat que l’espot ja va ser objecte d’autorització provisional, pretenen confondre una autorització provisional amb una definitiva, quan com és sabut, les autoritzacions provisionals resten condicionades a que l’anunci objecte d’autorització provisional sigui tramés a aquest Consell, enregistrat en un suport que permeti la seva reproducció sonora i posterior anàlisi a fi d’autoritzar definitivament l’emissió de l’espot. 

D’altra banda, manifesta l’interessat que malgrat que TMB, SA sigui una empresa pública i pugui dependre d’una entitat pública, no té ni pot tenir la consideració d’administració pública, afegint que, al seu parer, hi ha un buit legal ja que ni la LCA ni la Llei de publicitat institucional defineixen que és administració pública,raó per la qual s’ha de remetre a l’article 2 de la Llei 30/1992, de 26 de novembre, de les administracions públiques i del procediment administratiu comú.

Es fa difícil entrendre que l’interessat apel·li a l’existència d’un buit legal per manca de definició d’administració pública, quan és precisament la mateixa Llei que esmenta la que n’estableix la seva definició amb caràcter general. En relació amb l’apartat 2  d’aquesta norma, s’ha de portar a col·lació l’article 43 de la Llei d’organització i funcionament de l’Administració general de l’Estat, aplicable a la resta d’administracions. De la lectura d’ambdós preceptes es dedueix que Transports Metropolitans de Barcelona es pot considerar administració pública.

En qualsevol cas, és oportú recordar a l’interessat que Transports Metropolitans de Barcelona sempre ha sol·licitat al Consell l’autorització prèvia per l’emissió dels espots de publicitat institucional, per tal de complir escrupolosament amb la llei vigent.

En relació amb l’al·legació sobre la responsabilitat per la comissió de la infracció, s’ha de palesar que el fet que la publicitat institucional resti subjecta a l’autorització prèvia  d’aquest Consell obliga als prestadors de serveis de comunicació audiovisuals a verificar que la publicitat que emeten compleix tots els requisits legals, doncs, altrament estarien incomplint les obligacions que els imposa  la LCA.

3. La lletra g de l’article 10 de la Llei 2/2000, de 4 de maig, del Consell de l’Audiovisual de Catalunya, estableix com altra funció del Consell la d’«incoar i resoldre, en l’àmbit de les seves competències, els corresponents procediments sancionadors per les infraccions de la legislació relativa a audiovisuals i publicitat.»
DE CONFORMITAT amb el que disposa l’article 129 de laLCA, i els articles 3 bis, la lletra g  de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya, així com l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer;

El Ple del Consell de l'Audiovisual de Catalunya, ha adoptat els següents,

ACORDS

1. Desestimar les al·legacions que va presentar el senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, de conformitat amb el que es desprèn dels fonaments del present Acord.

2. Incoar un procediment sancionador a l’operador Televisió de Catalunya, SA per emetre l’espot Bus (Accessibilitat i Guia) en relació amb la Campanya institucional de Transports Metropolitans de Barcelona sense comptar, en el moment de l’emissió amb la preceptiva autorització del Consell de l’Audiovisual de Catalunya, fet susceptible de vulnerar la normativa en matèria de publicitat .

3. Nomenar instructora d’aquest procediment a la senyora Anna Isabel  Casasnovas Rasal, funcionària adscrita a l’àrea jurídica del Consell de l’Audiovisual de Catalunya.

4. Fer avinent que podran acordar-se, en qualsevol moment de la tramitació d’aquest procediment, les mesures de caràcter provisional que s’escaiguin  per assegurar l’eficàcia de la resolució que pugui recaure.

5.  Notificar aquests acords a l’operador  Televisió de Catalunya, SA.

Barcelona, 25 d’abril de 2007

Josep M. Carbonell i Abelló                             Dolors Comas d’Argemir i Cendra

President                                                          Consellera secretària

